Purtătoarea de cuvânt a IPJ Giurgiu, Emanuela Sârbu, a declarat sâmbătă, pentru Agerpres, că poliţiştii giurgiuveni efectuează cercetări pentru ucidere din culpă."Pe DN 41, în localitatea Băneasa, judeţul Giurgiu, un conducător auto în vârstă de 64 de ani din Bucureşti a acroşat un motociclist în vârstă de 26 de ani din localitatea Băneasa pe fondul neacordării de prioritate", a declarat Emanuela Sârbu.Potrivit reprezentantului IPJ Giurgiu. accidentul s-a produs în momentul în care şoferul efectua un viraj la stânga şi nu a acordat prioritate motociclistului. Şoferul care a produs accidentul mortal nu se afla sub influenţa băuturilor alcoolice.Episcopia Giurgiului a publicat pe site-ul său un comunicat de presă prin care exprimă regretul profund pentru pierderea vieţii persoanei accidentate şi anunţă că preotu respectiv a fost suspendat din funcţie, pe toată perioada desfăşurării cercetărilor de către autorităţile de drept."Episcopia Giurgiului a luat cunoştinţă cu adâncă mâhnire şi multă durere de tragicul accident rutier provocat în seara zilei de 6 octombrie, pe raza comunei Băneasa din judeţul Giurgiu, de preotul Constantin Mihail Balaban de la Parohia Meletie, soldat cu decesul unui tânăr conducător al unei motociclete. În baza prevederilor canonice şi ale art. 63, alin. (2) din Regulamentul Autorităţilor Canonice Disciplinare şi al Instanţelor de Judecată ale Bisericii Ortodoxe Române, preotul în cauză este suspendat din funcţie pe toată perioada desfăşurării cercetărilor de către autorităţile în drept, urmând ca după finalizarea acestora, să fie luate măsurile ce se impun. Facem precizarea că toţi slujitorii Bisericii, atunci când se află la volanul unui autoturism, ca orice cetăţean, trebuie să se supună rigorilor legislaţiei rutiere şi să suporte consecinţele în cazul nerespectării acesteia. Având în vedere situaţia creată, ne exprimăm regretul profund pentru pierderea vieţii persoanei accidentate şi încredinţăm familia îndoliată de sprijinul spiritual şi material al Episcopiei Giurgiului, precum şi de întreaga noastră compasiune, rugându-L pe Dumnezeu să ne apere pe toţi de astfel de grele încercări", se afirmă în comunicatul de presă al Episcopiei Giurgiului.